СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ Увеличаване на правата на предприятията и гражданите в единния пазар на Европа: план за действие за укрепване на „Вашата Европа“ в сътрудничество с държавите членки /* COM/2013/0636 final */





I. Цел на плана за действие Единният пазар е основен двигател на растежа. Този потенциал за растеж обаче може да бъде разгърнат само ако предприятията и гражданите познават и разбират с какви права и възможности разполагат и са в състояние да ги използват ефективно. „Вашата Европа“ (http://europa.eu/youreurope) предлага практическа и лесна за ползване информация за правата в ЕС в рамките на единния пазар, на 23 езика[1]. Нейната целева група са гражданите и предприятията, проявяващи интерес да проучат многото възможности, които ЕС може да им предложи: хората, които желаят да учат, да работят, да развиват бизнес, да пътуват, да ползват здравни грижи или да живеят в чужбина, както и хората, които стоят у дома си, но пазаруват онлайн, търсят банкова сметка, далекосъобщителни услуги и др. Хората, обръщащи се към „Вашата Европа“, следва да могат да намерят цялата информация, от която се нуждаят, за да се запознаят със своите права в ЕС и с това как да ги упражняват във всяка държава — членка на ЕС. „Вашата Европа“ има за цел също така да насочва хората към нужната им допълнителна помощ или съдействие, както и към съответните услуги за електронно правителство. „Вашата Европа“ беше лансиран през 2005 г.[2] и изцяло обновен през 2010 г.[3] в съответствие със съобщението „За Акт за единния пазар“[4] и с Доклада за гражданството на ЕС за 2010 г. относно премахването на пречките за упражняване на правата на гражданите на ЕС.[5] Тъй като за хората е от съществено значение не само да се запознаят с правата си като граждани на ЕС, но и да знаят как да ги упражняват в конкретна държава, „Вашата Европа“ е съвместен проект на Комисията и на държавите членки. Порталът се превърна във важна отправна точка за гражданите и предприятията. Неговото съдържание се обогатява непрекъснато, а броят на посещенията, които той получава, нараства постоянно, до около 16 000 посетители на ден. Въпреки това може и трябва да се направи още много. Данните показват, че хората продължават да се нуждаят от повече и по-добра информация за своите права в ЕС, особено що се отнася до това как да упражняват правата си на национално равнище и в трансграничен контекст (вж. по-долу). В съответствие със Съобщението от 2012 г. за по-добро управление за единния пазар[6] и в отговор на многократните призиви от страна на Европейския парламент[7] и на Съвета[8], настоящият план за действие очертава конкретни мерки, които да спомогнат за преодоляването на тези пропуски: · В него се излагат плановете на Комисията да продължи да укрепва, развива и популяризира „Вашата Европа“ като портал към цялата информация и да помага на предприятията и отделните граждани да се ползват от своите права в рамките на единния пазар на ЕС; · Той призовава държавите членки да предоставят практическа информация за начина, по който правата в ЕС се прилагат на практика, и посочва конкретни предложения, за да се гарантира, че тази информация е лесно достъпна за гражданите и предприятията в цяла Европа. Той също така призовава държавите членки да гарантират, че информацията, предлагана чрез „Вашата Европа“, е лесно достъпна чрез националните правителствени портали. II. Вашата Европа — къде сме днес Като част от уеб пространството на Комисията, „Вашата Европа“ е призната от ползвателите на портала, създателите на политики и заинтересованите страни като ценен инструмент за набавяне на практическа информация за правата в ЕС в рамките на единния пазар. На разположение на посетителите е както информация на равнището на ЕС, предоставена от Комисията, така и национална информация, предоставена от държавите членки с помощта на редакционна колегия. Броят на посетителите се увеличава постоянно и значително през последните три години, като тази тенденция продължава и през 2013 г.: Неотдавнашно онлайн проучване сред ползвателите[9] потвърждава високото ниво на удовлетвореност от предоставената информация: 93 % от ползвателите оценяват „Вашата Европа“ като задоволителна или повече от задоволителна. 70 % твърдят, че са открили цялата търсена от тях информация, или поне част от нея. В проучването се посочват също така и областите, в които е необходимо подобрение. Хората, които не са открили търсената от тях информация, често заявяват, че това се дължи на проблеми с навигацията или на липсваща информация на национално равнище. Предложенията за подобрения са насочени към по-ефективни инструменти за търсене и даване на насоки, включително към услуги на равнището на ЕС и на национално равнище, предлагащи индивидуална помощ и помощ по телефона, електронната поща и чата. Освен това посещаващите „Вашата Европа“ с цел получаване на информация биха желали също така да могат да извършват задачи и процедури онлайн, което изисква по-добър достъп до информация и инструменти за електронно управление на национално равнище. Друго проучване, насочено към създателите на политики и заинтересованите лица[10] , потвърждава, че тази група е също удовлетворена от качеството и представянето на информацията във „Вашата Европа“. Подобряването на връзката между „Вашата Европа“ и националните портали, както и повишаването на осведомеността за „Вашата Европа“, се считат за основните области, в които е необходимо подобрение. Като цяло, неотдавна проведените консултации и проучвания показват, че продължава да има нужда от повече и по-добра информация, [11] особено относно правилата и процедурите на национално равнище при уреждане на трансгранични ситуации. Освен това определено са нужни и повече и по-добри услуги за електронно правителство.[12] Държавите членки са тези, които трябва да информират предприятията и гражданите за националните правила и процедури. По целенасочен и удобен за ползвателите начин „Вашата Европа“ помага тази информация да е достъпна в целия ЕС. Редица държави членки са инвестирали в създаване на лесни за ползване многоезични национални портали, предоставящи подходяща практическа информация и онлайн услуги за гражданите и предприятията. Продължаващото разрастване на единичните звена за контакт[13] , които са насочени към осигуряване на информация и услуги за електронно управление, също може да се разглежда като пример за най-добра практика. В много държави членки обаче информацията за националните правила и процедури, свързани с правата в ЕС, продължава да е разпокъсана, трудна за намиране, непълна и трудна за използване. Дори когато съществува подобна информация, често тя не е пригодена към нуждите на тези, които извършват дейност в трансграничен контекст. III. Укрепване на „Вашата Европа“ в сътрудничество с държавите членки — план за действие за „Вашата Европа“ В своя неотдавнашна резолюция Европейският парламент[14] призова Комисията „да развива портала „Вашата Европа“, за да го превърне в истинско електронно „единно гише“. Той също така призова държавите членки „да допълнят възможно най-бързо липсващата информация за всяка държава в портала „Вашата Европа“ ..., както и да въведат препратки към портала „Вашата Европа“ в действащите сайтове на националните и местните администрации, за да се улесни достъпът на гражданите до портала“. В съответствие с това и в отговор на нуждите, установени в резултат на неотдавнашните проучвания, Комисията предлага три набора от конкретни действия, които да бъдат предприети от Комисията и/или държавите членки: А. Действия за по-нататъшно развитие и подобряване на портала „Вашата Европа“, за да може той да отговаря по-добре на потребностите на гражданите и предприятията; Б. Действия за осигуряване на достъп до висококачествена информация за националните правила и процедури чрез „Вашата Европа“; и накрая, В. Действия за гарантиране на по-лесен достъп до информацията във „Вашата Европа“. A. Въвеждане на повече информация във „Вашата Европа“ и превръщането му в по-добро средство за удовлетворяване на потребностите на ползвателите Допълване на информацията. В съответствие със стратегията на Комисията да се наложи като официален източник на информация за правата в ЕС чрез предоставяне на висококачествено, актуално и използваемо съдържание — „Вашата Европа“ има за цел да информира гражданите и предприятията относно правата и възможностите на единния пазар на Европа. Той предоставя информация на междусекторно равнище, която отговаря на конкретни ситуации и нужди на гражданите и предприятията в ЕС. „Вашата Европа“ представлява ключова, неделима част от уеб пространството на Комисията. Като предвестник на междуведомственото сътрудничество, насочен твърдо към нуждите и предпочитанията на ползвателите, той ще се разраства допълнително и ще допринася за проекта на цялата Комисия да рационализира и професионализира цифровата комуникация. „Вашата Европа“ играе важна роля при предоставянето на висококачествена информация, която позволява на ползвателите да се обслужват сами онлайн. По този начин на тях не им се налага да използват по-скъпи канали като телефон, електронна поща и центрове за обслужване, а това допринася също и за ефективното използване на ресурсите на равнището на ЕС. Комисията ще продължи да актуализира и, ако е необходимо, да разширява съдържанието на „Вашата Европа“ на равнището на ЕС. Тя ще продължи да изгражда надеждни партньорства с всички доставчици на съдържание в рамките на Комисията и ще разшири взаимовръзките между „Вашата Европа“ и други по-специализирани портали като Европейския портал за електронно правосъдие, Европейския портал за професионална мобилност (EURES) и съответните тематични страници на политиките с цел да се избегне дублирането и припокриването и да се постигне най-доброто качество на услугата за ползвателите. Предлагането на услуги чрез „Вашата Европа“ ще бъде допълнено например чрез преки връзки към единичните звена за контакт за изчерпателна информация относно специфични национални изисквания, така че ползвателите да могат да извършват административни процедури онлайн. Предлагане на по-добри насоки и помощ. За да има успех в продължение на по-дълъг период от време, „Вашата Европа“ следва да продължи да поддържа своите стандарти за качество и да улеснява ползването чрез адаптиране към видовете посетители и изменящата се информационна среда. Въпреки че структурата на „Вашата Европа“ е оформена така, че да бъде интуитивна и се е развила допълнително в резултат на редовно тестване от ползвателите, обратната информация от посетителите показва, че те не винаги намират информацията, която търсят, дори ако тя е налична в портала. Същото важи и за персоналното съдействие, електронното управление и службите за разрешаване на проблеми, към които препраща „Вашата Европа“. Понастоящем голям брой посетители или не намират достъп до най-подходящата услуга, или не завършват всички стъпки, за да финализират своята справка. За да преодолее това, Комисията ще подобри функцията за търсене в рамките на портала и ще въведе виртуален асистент, който да дава онлайн уеб насоки. Последният ще се грижи за това ползвателите i) да намират информацията, която търсят, без продължителна навигация и ii) да получават по-лесно достъп до най-подходящите услуги за оказване на помощ. [15] Комисията ще подобри по-конкретно взаимодействието между „Вашата Европа“ и Europe Direct с цел да предложи на гражданите и предприятията многоканална платформа — онлайн, по телефон и по електронна поща или лице в лице — за информация и помощ във връзка с техните права в ЕС. Освен това „Вашата Европа“ ще бъде част и от новия корпоративен инструмент за по-добро ориентиране на гражданите за това как да търсят обезщетение, както е очертано в действие 11 от Доклада за гражданството за 2013 г. [16] И накрая, Комисията възнамерява да осведомява посетителите на „Вашата Европа“ за развитието на портала чрез разработване на услуга за електронно уведомление за актуализации. Подобряване на достъпността на „Вашата Европа“. Вашата Европа е предназначена за всички европейци и следователно трябва да спазва всички правила и стандарти за достъпност на уебсайтове в съответствие с Програмата в областта на цифровите технологии и свързаното с нея предложение на Комисията за Директива относно достъпността на уебсайтовете на органите от обществения сектор, след като бъде прието.[17] Комисията ще стартира проучване на използваемостта и достъпността и ще приложи изводите от него, така че всички, включително хората със специални нужди, да могат да разбират, навигират и взаимодействат с „Вашата Европа“ по подходящ начин. Освен това „Вашата Европа“ има за цел да предостави на посетителите от мобилни устройства същите опит и функционалности, каквито би могъл да им предложи и традиционният персонален компютър. Статистиката показва, че повече от 18 % от настоящите посетители използват мобилни устройства за достъп до информацията за гражданите във „Вашата Европа“ и тенденцията е този процент да се увеличава.[18] Комисията ще подобри още повече достъпността на „Вашата Европа“ от мобилни устройства и постепенно ще разшири своята мобилна версия, за да обхване и информацията за предприятията. Информиране на хората... но и вслушване в тях. Основната функция на „Вашата Европа“ е да предоставя информация. Той обаче е същевременно и инструмент за вслушване в европейските граждани и предприятия и за научаване на повече за техния практически опит с единния пазар. Например чрез проследяване на най-често търсената информация във „Вашата Европа“ Комисията се информира за това кои са упоритите проблеми, с които хората се сблъскват, когато упражняват права, свързани с единния пазар. Тази информация може да се използва както като принос към създаването на политиката, така и за целеви подобрения на съдържанието на „Вашата Европа“. „Вашата Европа“ разполага също и с инструменти за обратна връзка, които предлагат възможност на посетителите да отразят мнението си по съдържанието на уебсайта. Освен това понякога „Вашата Европа“ кани посетители да участват в публични консултации относно темите, включени в портала, за които те иначе е малко вероятно да бъдат информирани. Тази практика ще стане по-методична в бъдеще. И накрая, днес „Вашата Европа“ е представена и е тема на обсъждане в много различни форуми и платформи на социалните медии. Това носи най-разнообразни предимства. Благодарение на социалните медии хората могат по-лесно да споделят и да намерят достъп до информацията и помощта, предлагани чрез „Вашата Европа“. Социалните медии също така позволяват на хората да обменят конкретен опит, свързан с единния пазар. Комисията ще продължи да интегрира „Вашата Европа“ в социалното медийно пространство с цел по-нататъшно стимулиране на тези тенденции. Комисията: || - ще продължи да развива „Вашата Европа“ като неразделна част от своята корпоративна уеб стратегия чрез допълнително разширяване на съдържанието на „Вашата Европа“, за да обхване напълно правата, задълженията и възможностите в рамките на единния пазар, да оптимизира използването на връзките и взаимодействията със съществуващите портали и платформи, като за тази цел разработи структура за управление на портала, очертаваща отговорностите на равнището на ЕС и на национално равнище || юни 2014 г. - ще подобри наличните на портала насоки за онлайн търсене чрез въвеждане на виртуален асистент и ще оптимизира взаимовръзките с Europe Direct || юли 2014 г. - ще проведе проучване на използваемостта и достъпността и ще приложи изводите от него, за да се гарантира оптимален достъп и навигация на „Вашата Европа“ за всички и най-вече за хората със специални нужди и хората, използващи мобилни устройства || май 2014 г. - ще оптимизира функциите за обратна връзка и ще гарантира, че публичните консултации на темите, включени във „Вашата Европа“, са достъпни чрез портала, така че посетителите да имат възможност да дадат своя принос при създаването на политики в области от техен интерес || март 2014 г. - ще интегрира „Вашата Европа“ в социалните медии и ще насърчава ползвателите на социалните медии да споделят опита си с права, свързани с единния пазар, чрез „Вашата Европа“ || март 2014 г. Б. Съгласуване на съдържанието на равнището на ЕС със съдържанието на национално равнище Гражданите и предприятията, които се обръщат към „Вашата Европа“, се интересуват от много специфична информация за това как да използват своите европейски права в конкретна ситуация в дадена държава членка. Те искат да знаят и да разберат с какви национални изисквания трябва да съобразят, ако има такива. Те също така трябва да знаят към кого да се обърнат, за да изпълнят необходимите формалности и къде да търсят помощ или обезщетение, когато техните права в ЕС са нарушени. Въпреки това, както бе потвърдено от неотдавна проведените проучвания сред ползвателите и заинтересованите страни, такава информация все още не е налична в достатъчна степен. Предоставяне на разположение на информация на национално равнище. Като признак на добро управление и като част от техните задължения във връзка с прилагането на правото на ЕС, държавите членки следва да гарантират, че винаги когато с правото на ЕС се определят правата и се създават възможности за тях, гражданите и бизнесът следва лесно да намират цялата информация и помощ, които са им необходими, за да се възползват от своите права на съответните си национални територии. Това „задължение за информиране“ е посочено в различни области от законодателството на ЕС, например Директивата за услугите[19], Директивата за професионалните квалификации[20], Директивата за трансграничното здравно обслужване[21] и Директивата за правата на потребителите.[22] Препоръката от 2009 г. относно мерки за подобряване на функционирането на единния пазар също подчертава, че е важно държавите членки да предоставят практическа информация за правата в ЕС.[23] Това изисква, на първо място, държавите членки да публикуват практическа и лесна за ползване на информация на съответните си национални портали. На второ място, националната информация следва да бъде лесно разбираема за всички в Европа. Това означава, че информацията трябва да е лесно достъпна за всички, и по-специално за тези, които идват от друга държава и не владеят съответния език. На практика държавите членки следва да подобрят и актуализират своите единични звена за контакт (ЕЗК) в съответствие с критериите на Хартата на ЕЗК, за да се гарантира, че ЕЗК предлагат висококачествени и комплексни услуги на предприятията, включително в трансгранични ситуации. Следва да се положат допълнителни усилия, преди всичко от държавите членки, чиито ЕЗК се представят незадоволително и не отговарят на очакванията на бизнеса.[24] В съответствие със Съобщението относно по-доброто управление за единния пазар, Комисията ще гарантира, че във всички нови предложения за законодателство за създаване на конкретни права в единния пазар се обръща специално внимание на начина, по който гражданите и предприятията се осведомяват за своите права в ЕС. „Вашата Европа“ предлага на държавите членки платформа, чрез която те могат да разпространяват национално съдържание до съответните целеви групи, включително граждани от други държави от ЕС, за да ги запознаят с действащите правила и процедури. Споделяне на съдържание между „Вашата Европа“ и националните портали. Информирането на гражданите и предприятията относно техните права в ЕС и как да се възползват от тях на практика е споделена отговорност на институциите на ЕС и държавите членки. За да се постигнат най-добри резултати, трябва да има оптимално взаимодействие между съдържанието на равнището на ЕС и съдържанието на национално равнище, и това съдържание да е представено по разбираем начин и да е лесно достъпно за навигиращите в интернет. Както бе споменато по-горе, „Вашата Европа“ предоставя повече видимост на съдържанието на национално равнище и гарантира, по-специално, че специфични целеви групи, като например чужди граждани, могат да бъдат ефективно обхванати. От друга страна, „Вашата Европа“ може също да осигури добавена стойност за националните портали чрез предоставяне на информация за основните права в ЕС на 23 езика, както и достъп до услуги за оказване на съдействие на равнището на ЕС и източници на информация от други държави членки. Предвид необходимостта от осигуряване на такова оптимално взаимодействие между съдържанието на равнището на ЕС и на национално равнище, както и необходимостта това да се направи с ограничени ресурси, както на равнището на ЕС, така и на национално равнище, Комисията проучва и непрекъснато усъвършенства моделите за обмен на съдържание. Тази дейност се извършва съвместно с държавите членки и се ръководи от редакционната колегия на „Вашата Европа“, която обединява експерти от всички държави членки. Съществуват различни модели: · Когато е налична качествена информация на национално равнище, пригодена към нуждите на всички европейци (включително чужди граждани), „Вашата Европа“ може да предостави връзки (напр. връзки към единичните звена за контакт). · Обединяването на съдържанието представлява алтернативен начин за обмен на съдържание. То позволява от националните портали да бъде извлечено подходящо съдържание, което да бъде направено достъпно чрез „Вашата Европа“, и обратното. В сравнение с обикновените връзки, този метод има предимството да показва само съответната национална информация в стила на „Вашата Европа“, като по този начин се повишава удовлетворението на ползвателите. Когато националното съдържание се актуализира от държавите членки, във „Вашата Европа“ се осъществява автоматична актуализация. · Комисията може също да предостави образци на държавите членки, които да бъдат попълвани от национални експерти. В близко бъдеще ще бъде възможно да се предлагат онлайн образци, което значително ще ускори процеса на осигуряване и актуализиране на съдържанието. Когато все още не съществува национална информация (например в области, в които се създават нови права в ЕС или съществуващите правни режими се преработват значително), съдържанието, създадено „във“ „Вашата Европа“ от съответните национални експерти, може да бъде обединено и публикувано на националните портали. По този начин съдържанието ще се създава само веднъж и ще бъде използвано повторно — в своята цялост или частично — във всички съответни портали. Предвид предимствата от обединяване на съдържанието, възможностите за автоматичен обмен на съществуваща онлайн информация в двете посоки между националните портали и „Вашата Европа“ бяха проучени в рамките на пилотен проект.[25] Проучването потвърди, че обединяването на съдържанието е осъществимо и демонстрира неговите предимства. По-специално, информацията, която вече е на разположение онлайн в националните портали или във „Вашата Европа“, може да бъде директно излагана във „Вашата Европа“ или в националните портали. Обменът на информация е устойчив и ефективен от гледна точка на ресурсите, тъй като веднъж програмирана, процедурата е автоматична и винаги предоставя на ползвателите на най-съвременното съдържание. Комисията приканва държавите членки: || - да предоставят лесна за ползване информация на порталите си, даваща възможност на хората и предприятията, включително чуждите граждани, да се ползват изцяло от своите права в рамките на единния пазар на ЕС || постоянен - да си сътрудничат активно с Комисията, за да се гарантира, че съответната национална информация, като например информацията относно правото на пребиваване и относно извършването на стопанска дейност в друга държава, става достъпна чрез „Вашата Европа“; напредъкът ще се измерва на годишна основа в контекста на сравнителните показатели за единния пазар. [26] || декември 2014 г. - да споделят добрите практики в своите национални портали с другите държави членки и да допринасят за различните модели на обмен на съдържание, предложени от Комисията, в зависимост от най-подходящия подход за страната || постоянен - да развиват допълнително своите единични звена за контакт (ЕЗК), в съответствие с критериите, изложени в Хартата на ЕЗК; Комисията ще направи оценка на напредъка на държавите членки към постигане на по-амбициозни ЕЗК през 2014 г. || декември 2014 г. Комисията: || - ще разработи различни инструменти за споделяне на съдържание (онлайн формуляри, обединяване на съдържанието) и ще осигури техническа и идейна подкрепа на държавите членки || постоянен - ще улесни взаимното обучение чрез провеждане на срещи на редакционната колегия на всеки две години || март и ноември 2014 г. - ще призовава държавите членки да публикуват онлайн информация за всяко законодателство на ЕС за установяване на права за гражданите и/или предприятията, с оглед на възможно свързване/обмен с „Вашата Европа“ || постоянен B. Гарантиране, че повече хора ще открият „Вашата Европа“ С увеличаващия се брой на гражданите, които ползват онлайн услуги, все повечето хора, които пътуват из Европа, и 13,6-те милиона граждани на ЕС, живеещи в друга държава членка,[27] потенциалният обсег на „Вашата Европа“ далеч не е достигнат. Опитът обаче показва, че широкото популяризиране на портала сред цялото население води до неустойчиви временни пиковете в броя на посетителите. Следователно е необходимо да се пристъпи към целенасочено популяризиране на портала както на равнището на ЕС, така и на равнището на държавите членки, за да разберат още повече хора какво може да им предложи „Вашата Европа“. Статистиката за ползвателите[28] показва, че посетителите откриват „Вашата Европа“ главно с помощта на търсачки и на междуинституционалния уебсайт на ЕС (europa.eu), последвани от препоръки на приятели, социалните медии и националните портали. Поради това популяризирането следва да бъде насочено върху привличане на потенциални посетители там, където те естествено биха потърсили информация. „Вашата Европа“ трябва да инвестира усилено в оптимизирането на своето съдържание за търсачки и да се увери, че то може да бъде лесно достъпно от всички съответни европейски и национални уебсайтове. Първоначалният опит, свързан с популяризирането онлайн (чрез рекламни кампании, присъствие на ЕС в съответните форуми на граждани, живеещи в чужбина, потребителски форуми и форуми за пътуващи), както и с дейности на социалните медии, е обещаващ и следва да бъде разширен. Сайтът следва да бъде популяризиран и чрез европейски и национални информационни кампании за повишаване на осведомеността по въпроси, които са поне частично обхванати от съдържанието на „Вашата Европа“, като например кампанията за повишаване на осведомеността за правата на потребителите, обявена в Програмата за потребителите[29] . Комисията: || - ще повиши допълнително видимостта на „Вашата Европа“ чрез оптимизиране на търсачките, популяризиране онлайн и по-нататъшно интегриране на портала в съответните инструменти на социалните медии, както и чрез своите кампании за информиране и повишаване на осведомеността || април 2014 г. Комисията приканва държавите членки: || - да популяризират „Вашата Европа“ на национално ниво, по-специално чрез преки връзки към своите национални портали и в национални кампании за повишаване на осведомеността относно обхванатите от портала теми || август 2014 г. IV. Време и ресурси Някои действия ще бъдат изпълнявани със зададен срок, който може да варира за различните части на портала, а други са с постоянен характер. Разходите, необходими за действията, вече са взети предвид в рамките на текущия бюджет. [1] В момента „Вашата Европа“ предлага информация на равнището на ЕС на 23 езика (всички официални езици, с изключение на ирландски) и информация за националните правила на езика (езиците) на страната и на английски език. [2] Съгласно част А, буква а) от приложение II към Решение 2004/387/ЕО относно взаимно предоставяне на паневропейски електронноправителствени услуги за публичните администрации, стопанските предприятия и гражданите (IDABC). [3] Съгласно „План за действие относно интегриран подход към предоставяне на услуги за подпомагане на граждани и предприятия във връзка с единния пазар“, SEC(2008)1882. [4] COM(2010) 608 окончателен/2. [5] COM(2010) 603 окончателен, действие 21. [6] COM(2012)259/2. [7] Резолюция на Европейския парламент от 14 юни 2012 г. относно Акта за единния пазар — следващите стъпки към расрежа (2012/2663(RSP)) [8] Заключения от заседанието на Съвета по конкурентоспособност на 30 и 31 май 2012 г.: „Съветът подчертава колко е важно да се осигурява редовно актуализирана и многоезична информация чрез „Вашата Европа“ от Комисията в сътрудничество с държавите членки.“ [9] Проучване сред ползвателите, проведено в началото на 2013 г. относно частта от портала, засягаща гражданите. [10] Проучване, проведено в периода декември 2012 г. — февруари 2013 г., сред служители на ЕС, членове на Европейския парламент, представители на държавите членки и информационните мрежи на ЕС. [11] Флаш Евробарометър 365 „Гражданство на Европейския съюз“, публикуван през февруари 2013 г.; Качествени проучвания на Евробарометър: „Пречки, пред които са изправени гражданите във вътрешния пазар“ (Obstacles citizens face in the Internal Market), обобщен доклад, септември 2011 г. и „Местните власти и управлението на единния пазар“ (Local Authorities and the governance of the Single Market), обобщен доклад, септември 2011 г. [12] Вж. „Сравнителен анализ на електронното управление“ (the eGovernment Benchmark Report), 2012 г., http://europa.eu/rapid/press-release_IP-13-466_en.htm?locale=bg. [13] http://ec.europa.eu/internal_market/eu-go/index_bg.htm [14] Резолюция на Европейския парламент от 25 октомври 2012 г. относно 20 основни тревоги на гражданите и на стопанските субекти за функционирането на единния пазар (2012/2044(INI)) [15] Europe Direct и по-специализираните услуги като „Вашата Европа — Съвети“, Мрежата за решаване на проблеми в рамките на вътрешния пазар (SOLVIT), Европейската мрежа на предприятията (Enterprise Europe Network), EURES, Мрежата на европейските потребителски центрове (ECC-Net), Портала за изследователска кариера Euraxess. [16] COM(2013) 269 final. [17] COM(2012) 721 final. [18] Увеличение от около 10 % след лансирането на мобилната версия през юни 2012 г. [19] Директива 2006/123/EО от 12 декември 2006 г. относно услугите на вътрешния пазар. [20] Директива 2005/36/ЕО от 7 септември 2005 г. относно признаването на професионалните квалификации, която се намира в процес на преразглеждане (2011/0435 (COD)), наред с другото, за да се гарантира по-добър достъп до информация и услуги за електронно управление. [21] Директива 2011/24/ЕС от 9 март 2011 г. за упражняване на правата на пациентите при трансгранично здравно обслужване. [22] Директива 2011/83/ЕС от 25 октомври 2011 г. относно правата на потребителите, за изменение на Директива 93/13/ЕИО на Съвета и Директива 1999/44/ЕО на Европейския парламент и на Съвета и за отмяна на Директива 85/577/ЕИО на Съвета и Директива 97/7/ЕО на Европейския парламент и на Съвета. [23] Препоръка на Комисията от 29 юни 2009 г. (2009/524/EC). [24] COM (2012) 261 final, 8.6.2012 г., http://ec.europa.eu/internal_market/services/docs/services-dir/implementation/report/COM_2012_261_bg.pdf [25] Подкрепен от програмата ISA относно решения за оперативна съвместимост за европейските публични администрации. [26] http://ec.europa.eu/internal_market/scoreboard/ [27] Джобно издание на Евростат „Европейска социална статистика“, публикувано на 17.7.2013 г. [28] Проучване сред ползвателите, началото на 2013 г. [29] COM(2012) 225 final , 22.5.2012 г.